Groupe PSA

Ιστορία

Τον Δεκέμβριο του 1974, η Peugeot SA εξαγόρασε ποσοστό 38,2% της Citroën. Στις 9 Απριλίου 1976 όμως, αύξησε το ποσοστό της στην εταιρεία, φτάνοντας στο 89,95% και δημιουργώντας τον Όμιλο «PSA» (όπου το ακρωνύμιο PSA σημαίνει Ρeugeot Société Anonyme – Πεζώ Ανώνυμη Εταιρεία), ενώ στη συνέχεια μετονομάστηκε σε «PSA Peugeot Citroën». Αφού η Citroën είχε ήδη αρκετά εξαιρετικά επιτυχημένα αυτοκίνητα στην αγορά (το 2CV, το Dyane, το Ami, το GS και το CX) και η οικονομική κατάσταση της Peugeot ήταν πάντα εξαιρετική (λόγω προνοητικότητας), η συνένωση υπό την PSA ήταν κερδοφόρα στην περίοδο 1976 - 1979.
Η PSA στα τέλη του 1978 εξαγόρασε την Chrysler Ευρώπης (δηλαδή τις Rootes και Simca), καθώς η αμερικανική αυτοκινητοβιομηχανία πάσχιζε να επιβιώσει. Σε αντίθεση με τη Citroën, η Chrysler Europe δεν είχε σχέδια για νέα μοντέλα, ενώ τα εργοστάσια ήταν εξαιρετικά αποδιοργανωμένα. Νέες επενδύσεις περιελάμβαναν τη δημιουργία μιας νέας φίρμας, βασισμένης στο σπορ αυτοκίνητο Talbot του 1950. Από τότε, ολόκληρη η παλέτα της Chrysler/Simca έγινε διαθέσιμη με το σήμα της Talbot μέχρι το τέλος του σήματος Talbot το 1986. Οι επενδύσεις αυτές, είχαν ως αποτέλεσμα μια περίοδο μεγάλων οικονομικών προβλημάτων για ολόκληρο τον όμιλο PSA, με αυξανόμενες ζημιές από το 1980 μέχρι το 1985. Ως αποτέλεσμα, το 1986 η PSA έβαλε τέλος στην παραγωγή αυτοκινήτων με το σήμα της Talbot, το οποίο όμως άντεξε λίγο ακόμα μέχρι το 1992 σε επαγγελματικά οχήματα, όταν και καταργήθηκε τελείως
Το 2016, ο Όμιλος μετονομάστηκε επίσημα σε Groupe PSA. Στις αρχές του ίδιου έτους, ανακοίνωσε ότι αποφάσισε την επιστροφή της στη Βόρεια Αμερική, για πρώτη φορά από το 1991.
Στις 10 Φεβρουαρίου 2017, η PSA ανακοίνωσε την εξαγορά της ινδικής αυτοκινητοβιομηχανίας Hindustan Motors και ανακοίνωσε ότι ένα μέρος από το δίκτυο υποδομών της εταιρείας θα χρησιμοποιηθεί για την πώληση των μοντέλων της Peugeot και της Citroën στην Ινδία από το 2018. Ως αποτέλεσμα, η PSA θα επανέλθει στην Ινδία, μετά από απουσία άνω των 20 ετών.
Επίσης, στις 5 Μαρτίου 2017, η PSA ανακοίνωσε την εξαγορά της γερμανικής Opel και της βρετανικής Vauxhall. Η συμφωνία ύψους 2,2 δις ευρώ, η οποία ανακοινώθηκε από την PSA και τον όμιλο της General Motors, την προηγούμενη ιδιοκτήτρια των Opel και Vauxhall, κατέστησε την PSA τον δεύτερο μεγαλύτερο όμιλο αυτοκινήτων στην Ευρώπη (προηγουμένως ήταν ο τρίτος στη σειρά), πίσω από τον Όμιλο Volkswagen.

Οργάνωση της εταιρείας

Από την πρώτη στιγμή δημιουργίας του ομίλου, οι δύο μάρκες διατήρησαν τα χωριστά δίκτυα πωλήσεων και μάρκετινγκ, πλην όμως επωφελήθηκαν από την χρήση κοινών μηχανικών μερών, καθώς και κοινών εγκαταστάσεων σχεδιασμού και παραγωγής. Η στρατηγική αυτή θα εφαρμοστεί και στις νέες εταιρείες του ομίλου.
Η PSA έχει ασχοληθεί ιδιαίτερα και με την ανάπτυξη και αύξηση της παρουσίας και των πωλήσεων της σε αναπτυσσόμενες χώρες, όπως στη Νότια Αμερική, στο Ιράν και στην Κίνα.
Από το 1997 έως τον Ιανουάριο του 2007, πρόεδρος και διευθύνων σύμβουλος της PSA ήταν ο Jean-Martin Folz (Ζαν Μαρτέν Φολτς). Τον διαδέχθηκε ο πρώην πρόεδρος της Airbus Christian Streiff. Τελικώς ο Streiff απεχώρησε στις 29 Mαρτίου 2009, μία μέρα μετά την ανακοίνωση απωλειών για τον Όμιλο, για ολόκληρο το 2008. Αντικαταστάθηκε από τον Philippe Varin, πρώην executive του Corus Group.

Λογότυπο

Το λογότυπο της εταιρείας όπως έχει εξελιχθεί με το πέρασμα του χρόνου:

Συνεργασίες

Η PSA έχει δημιουργήσει μια κοινοπραξία μαζί με τη Fiat που είναι γνωστή ως Sevel (Société Européenne de Véhicules Légers SpA – Ευρωπαϊκή Εταιρεία Ελαφρών Οχημάτων), που ανήκει κατά 50% στη Fiat, κατά 25% στην Automobiles Peugeot και κατά 25% στην Automobiles Citroën. Ως αποτέλεσμα, δύο εργοστάσια κατασκευής έχουν δημιουργηθεί, το Sevel Nord και Sevel Sur.
Το 2002, ο όμιλος ίδρυσε μια νέα κοινοπραξία σε συνεργασία με την Toyota Motor Corporation για την εξέλιξη μιας σειράς αυτοκινήτων πόλης, τα οποία κατασκευάζονται σε εργοστάσιο στην Τσεχία. Η νέα κοινοπραξία ονομάστηκε TPCA (Toyota Peugeot Citroën Automobile) και παράγει σήμερα τα Citroën C1, Peugeot 108 (στην πρώτη γενιά ονομαζόταν Peugeot 107) και Toyota Aygo.
Μια νέα συνεργασία με τη BMW είχε ως αποτέλεσμα μια νέα γενιά κινητήρων που αντικατέστησαν την οικογένεια κινητήρων TU της PSA.

Άλλες επενδύσεις

Στην PSA ανήκει επίσης και η εταιρεία μεταφορών Gefco, όπως και η εταιρεία aftermarket ανταλλακτικών Motaquip, στο Ηνωμένο Βασίλειο.